Prins Andrew Romanoff (gebore as Andrew Andreevich Romanov op 21 Januarie 1923; Afrikaanse transliterasie: Andrei Andrejewitsj Romanof) is ’n Russies-Amerikaanse kunstenaar en skrywer. Hy is ’n kleinneef van Rusland se laaste keiser, Nikolaas II, en 'n agter-agter-kleinseun in die manlike lyn van tsaar Nikolaas I. Sedert prins Dmitri Romanof se dood op 31 Desember 2016 is hy ’n aanspraakmaker op die hoofskap van die Huis van Romanof en president van die Romanof-familievereniging. Romanoff is in Londen, Engeland, gebore as seun van prins Andrei Aleksandrowitsj van Rusland en sy eerste vrou, Elisabetha Sasso-Ruffo. Hy is die hoof van die familie van sy oupagrootjie, tsaar Aleksander III. Hy is die oudste lewende kleinseun in die manlike lyn van groothertog Aleksander Michailowitsj van Rusland en sy vrou, groothertogin Ksenia Aleksandrowna, die oudste suster van Nikolaas II; hy is dus die laaste tsaar se naaste verwant in die Romanof-familie. Sy peetpa was Edward VIII van die Verenigde Koninkryk. Die gesin het in sy kinderjare in ’n gastehuis by Windsor-kasteel gewoon. Hy het in die Tweede Wêreldoorlog in die Britse vloot gedien.